次韻贈劉晞揚
作者：劉才邵
朝代：宋

paragraphs: 旱氣徹坤輿，井水幾欲沸。
鄉邦正嗷嗷，度日長於歲。
肯來款柴門，高義警衰替。
時方遊郡城，塵駕未及税。
逢迎闕主禮，走報乏候吏。
空憐意頻繁，宗契敦魯衛。
久聞吾子賢，不恥鶉衣敝。
大璞固已奇，或就資良器。
袖有瀘溪詩，價敵千金字。
霜餘秋日嚴，春到江山麗。
勤勤欲相勉，句句有深味。
要當窮益堅，固豈患無位。
田園雖已空，甑堕從脱棄。
立賢本無方，數路今不廢。
方觀群策用，坐使昆夷喙。